
    Korszerű rémálom

  


  

    Lüktető idő


  Lüktető idő, egyre-másra jő,

  Hogy a sok tündérujj most vajon mit sző,

  Mi lesz a végső kép, mely színre jő.


  Mi lesz, mi színre lép, az a legvégső kép,

  Borzasztó lesz, vagy talán csak szép,

  A Végzet Asszony sző, egyre csak sző.


  Az ember körülnéz, ez itt a szobám,

  Az meg ott a tévém, már nem is nézek rá,

  Jobb lenne könyvekbe benézni, bebújni talán,

  Ám azokból mind más korszakok érkeznek.


  Váltakoznak, tódulnak csak, úgy érkeznek mindmáig.

  Ráutalnak mind a mára.

  Tátva csak a jövő szája.


  Gombolyodó összevissza idő,

  Elsötétül rögtön, ami fényre jő,

  Nagy pislogás, káprázó szem,

  Mit csináljak, ez jutott most énnékem.

  Mit csináljak, ez jutott most énnékem.


  Mi lesz, ami színre lép?

  Majd a legvégső nagy kép, ami színre lép?


  Mi lesz, ami színre lép?

  Majd a legvégső nagy kép, ami színre lép?


  Lüktető idő, egyre-másra jő,

  Mi lesz az utolsó, a végső kép, mely színre lép?

  Az a legvégső kép, mely színre lép.

  Az a legvégső kép, mely színre lép.

  


  

    Megvan még az a ház

  


  

    Családi titok


  Itt van Magyarország,

  Európa-földrész legkellősebb közepén egy aprócska kis pont.

  Körbe-harapdosva, le-leszakítva belőle darabok.

  És tátva még a szájak, hát mit csináljak,

  hogy épp őbenne lakok.


  Satnyul a nyelve, nincs kifejezve, mit mondani akar.

  Birodalmi szomszédja tán arra készül, hogy ráfurakodjon,

  mint járvány idején a baj.


  Olajban dús Oroszország,

  Észak-dél-kelet,

  szomszédjaként épp hogy létezek…

  Reggelente tejért sietek,

  a sarki boltba épp ezért megyek,

  és hónapokat számolok, anyám.


  Január volt, hogy megszültél engemet, anyám.

  Tehát fogantam én előző évnek március idusán.

  És éppen akkor házunkat lakták szovjet harcosok.

  És Zsiga bátyám fülembe súgta kölyökkoromban,

  hogy tőlük származok.


  Szőke vagyok, olyan szőke, mint magyar apám,

  de egy elszállásolt szovjet őrnagy még szőkébb volt talán.

  És Zsiga bácsi ’14-es hadirokkant volt,

  és megszállták hát fantáziáját mind az oroszok.


  Kinevettem akkor hát

  – Méghogy az vagyok, én ruszki nem vagyok.

  Érzem.


  És jött ’56. Tízéves lettem. És fülembe súgta mostohaapám:

  – Tudod te is, hogy mely magból születtél, kiskomám.


  Akkor jutott eszembe az a régiség megint,

  hogy én apai ágról ruszki volnék a rossz nyelvek szerint.

  Faggattam hát nagyapámat, halálos ágyában ott,

  mit tud a dologról, hogy én szláv beütés vagyok.


  Méghogy az ő kisleánya! – üvöltött nagyapám.

  És meggyónt a papnak, és elnémult az élete alkonyán.

  Kérdezhettem volna még édesanyámat,

  de mégse mertem én,

  így maradt titok, mit megénekeltem most.

  


  

    Hol vagytok ti?

  


  

    Mozgólépcső


  Mozgólépcső visz le a mélybe,

  s a zúgásban nézem a túloldalon feljövő bábukat.

  Reggel van, reggel van mind az arcokon,

  reggel van mindenkin.


  Mozgólépcsőn megyek a mélybe,

  magamban levelet írok neked,

  valahogy így kezdem:


  Drága Irén, a városban reggel van,

  és bennem is reggel van itt.

  Drága Irén, a világban reggel van!

  Drága Irén, felébredt a világ! De jó,

  legyen ez a levél legelső mondata,

  Irén, drága Irén!


  A föld vak mélyébe megyek most én le.

  Az emberek bábuk a túloldalon,

  lámpafény arcukon.


  Az emberek felébredtek, körülnéztek

  az általuk megfejtett világban.

  És az érzés, hogy nincsenek benne otthon,

  ott látható az arcukon. De jó!

  Legyen ez a levél második mondata,

  Irén, drága Irén!


  A föld vak mélye fogad magába.

  Lemegyek egy mozgólépcsőn, Irén,

  s velem a többiek.

  


  

    Milyen városban élek én

  


  

    Istenes ének


  Édes Istenem, de jó is a kedvem!

  Házam leégve, nincs már kit szeretnem.

  Helybeli vagyok én, magyar gyerek,

  Neki a világnak én, úgy megyek,

  Hová megyek?

  Bárhova is, oda érkezek,

  Lapulva, ahol a szellemek várnak,

  Rossz szellemek, jó szellemek,

  Kézzel meg nem fogható istenek.

  Istenem,

  Mondd meg, hogy mim van nekem,

  De ne mondd, hogy semmim sem,

  Mert azt én régóta nagyon is jól tudom,

  Kalapom, köpenyem mindig is ott lógott a fogason.

  Híva, hogy útra keljek,

  Vár a világ, a széles nagyvilág.

  De én csak ülve maradok tovább.

  Drága Istenem, ne haragudj meg rám,

  Üldögélek hogy most itt ezen a pusztán.

  Gondolatom sincsen, hová megyek,

  Hát egy égen elhúzó felleget követek.

  Megleltem tán íme a hazámat,

  Pedig engem máshová is várnak.

  Itt se jó énnekem, és ott se jó,

  Így lettem én önmagamban bujdosó.

  Semmire se jó!

  Édes jó Istenem, sehol se jó énnekem!

  Mutass egy kiutat és én rögtön követem azt…

  De nem csak egy egeden elhúzó felleget,

  Se ezt a fülemet örökké betöltve zúgó panaszt.

  És én felkelek és elindulok

  Feléd vezető várva várt utamon.

  Mert egyedül csak te hallod ezt,

  Ezt a szép istenes éneket.

